**Jókai Mór színházi öröksége képekben – száznégy ritka fotó a nemzeti könyvtár Fotóterében**

**Az MNMKK Országos Széchényi Könyvtár** [**Fotótér**](https://fototer.oszk.hu/) **elnevezésű online tartalomszolgáltatása új, különleges válogatással gazdagodott: a Jókai-emlékév alkalmából száznégy Jókai Mórhoz és színházi munkásságához kapcsolódó** [**fényképet publikált**](https://fototer.oszk.hu/kereso/#targyszavak=J%C3%B3kai%20M%C3%B3r%20(1825-1904)&lelohely=.OSZK%20Sz%C3%ADnh%C3%A1zt%C3%B6rt%C3%A9neti%20%C3%A9s%20Zenem%C5%B1t%C3%A1r)**.**

A [Fotótér](https://fototer.oszk.hu/) a nemzeti könyvtár folyamatosan bővülő felülete, amely reprezentatív kínálatot nyújt az intézmény csaknem hatszázezer darabos fényképgyűjteményéből.

Jókai Mór regényei és publicisztikai életműve mellett több mint harminc drámai alkotás – tragédia, színjáték, népszínmű, ünnepi alkalmakra írt színmű és drámai prológ – szerzője is; műveiből számos dramatizálás, sőt operalibrettó készült. A [most közzétett, száznégy darabból álló fotóanyag](https://fototer.oszk.hu/kereso/#targyszavak=J%C3%B3kai%20M%C3%B3r%20(1825-1904)&lelohely=.OSZK%20Sz%C3%ADnh%C3%A1zt%C3%B6rt%C3%A9neti%20%C3%A9s%20Zenem%C5%B1t%C3%A1r) a XIX. századi magyar színjátszás világába vezet, és az MNMKK OSZK Színháztörténeti és Zeneműtárának gazdag gyűjteményéből válogatott, Jókaihoz kapcsolódó legkorábbi fényképeket tárja a nagyközönség elé.

A fotók egyik része [Jókait ábrázoló portré](https://fototer.oszk.hu/torteneti-fenykepek/jokai-mor-haromnegyed-alakos-portreja-2/); köztük felfedezhető több azonos felvétel is, amelyek dedikációjukban különböznek. Az ajánlások színészekhez és színházi vezetőkhöz szólnak, akik Jókai-darabokban vagy színpadra állításukban játszottak szerepet – így például Vízvári Gyulához *(Fekete vér),* Vidor Pálhoz *(A bolondok grófja),* Krecsányi Ignáchoz *(Helvila),* Festetics Andorhoz, a Nemzeti Színház igazgatójához *(Fekete vér).* Krecsányi nevéhez további két ősbemutató is köthető: *A gazdag szegények* (1893) és *A kőszívű ember fiai* színpadi adaptációja (*Keresd a szived*, 1896). A válogatásból nem hiányozhat Jókai két színésznő felesége, [Laborfalvi Róza](https://fototer.oszk.hu/torteneti-fenykepek/jokaine-laborfalvi-roza-es-jokai-mor-kettos-portreja/) és [Nagy Bella](https://fototer.oszk.hu/torteneti-fenykepek/jokaine-nagy-bella-es-jokai-mor-kettos-portreja/) portréja sem.

A másik nagy egység a jelmezes portrék és szerepképek sora, amelyek a Jókai-színművek budapesti, kolozsvári és pozsonyi előadásait idézik fel. A képek 1904 előtt készültek, így a fotókon olyan művek és adaptációk jelennek meg, amelyek Jókai életében vagy nem sokkal halála előtt kerültek színpadra. A Nemzeti Színház *Az arany ember* előadásainak dokumentumai különösen figyelemreméltók az 1902-es felújítás Noémijét, [Ligeti Juliskát](https://fototer.oszk.hu/torteneti-fenykepek/ligeti-juliska-mint-noemi-2/) ábrázoló fotótól egészen [Márkus Emília](https://fototer.oszk.hu/torteneti-fenykepek/markus-emilia-mint-noemi-2/) 1884-es szerepformálásáig.

Külön színháztörténeti érdekesség, hogy a gyűjteményben fennmaradtak a budapesti ősbemutató és az alig két hónappal későbbi kolozsvári premier szinte teljes szereplőgárdájának fényképei. A fotókon a korszak olyan jeles színészei és színésznői láthatók, mint [Újházi Ede](https://fototer.oszk.hu/torteneti-fenykepek/ujhazi-ede-a-gyermekszereplokkel-mint-fabula-janos-es-het-fia-2/), [Nagy Imre](https://fototer.oszk.hu/torteneti-fenykepek/nagy-imre-mint-timar-mihaly-6/), [Náday Ferenc](https://fototer.oszk.hu/torteneti-fenykepek/naday-ferenc-mint-krisztyan-todor-3/), [Fáy Szeréna](https://fototer.oszk.hu/torteneti-fenykepek/fay-szerena-mint-timea-3/), [Szathmáryné Farkas Lujza](https://fototer.oszk.hu/torteneti-fenykepek/szathmaryne-farkas-lujza-mint-zsofia/), [Ecsedi Kovács Gyula](https://fototer.oszk.hu/torteneti-fenykepek/e-kovacs-gyula-mint-timar-mihaly/), [Gerő Lina](https://fototer.oszk.hu/torteneti-fenykepek/gero-lina-mint-noemi/), [Szentgyörgyi István](https://fototer.oszk.hu/torteneti-fenykepek/szentgyorgyi-istvan-mint-brazovics-athanaz/) és [Medgyaszay Evelin](https://fototer.oszk.hu/torteneti-fenykepek/medgyaszay-evelin-mint-glyceria/). Egy különleges, 1899-ben készült felvétel pedig a *Fekete vér* pozsonyi előadásából örökíti meg a fiatal [Hettyey Arankát](https://fototer.oszk.hu/torteneti-fenykepek/hettyey-aranka-mint-corinna/), aki később a Nemzeti Színház tragikájaként vált ismertté.

A Jókai-emlékévhez kapcsolódó [gazdag képanyag](https://fototer.oszk.hu/kereso/#targyszavak=J%C3%B3kai%20M%C3%B3r%20(1825-1904)&lelohely=.OSZK%20Sz%C3%ADnh%C3%A1zt%C3%B6rt%C3%A9neti%20%C3%A9s%20Zenem%C5%B1t%C3%A1r) nemcsak a kutatók, hanem a magyar színháztörténet és Jókai irodalmi öröksége iránt érdeklődő nagyközönség számára is páratlan lehetőséget kínál: bepillantást enged a XIX. század végi magyar színpad világába, és közelebb hozza a dráma műfajában is maradandót alkotott szerzőt.

További információ a sajtó képviselői számára: oszkpress@oszk.hu.